O ngásus á ńkǒl Sinái, o ngákɔ́bɔ ai bɔ́ á yób, o ngávə́ bɔ mə̄bə́ndé mə́ sósōō ai mim̀faŋ mə́mvéndé, mim̀bəmbə bə́tə́bə́gá ai mələ́bə́ga. 14O bɔ̌ naa bə́yəm m̀fúfúb Sábad wóe, o mǎn bɔ tə́lē mə̄mvéndé, məbéndé ai bətə́bə́gá ábə etúgā dzóe Mósɛs. 15O ngávə́ bɔ̄ ḿbāŋála a sɔ́ á yób ású zie dzabán, o ngádzáli bɔ̄ mə̄ndím ákɔ́g ású ékódé dzábán, o ngákad bɔ́ naa bə́ kə nɔŋ é sí ó ngákani sɔŋ nə́ wayi bɔ́ və̄, o bɛ́dēge wɔ́ á yób. 16Hədá ńdɔ̄ bɔ́ ai bətará báán bə́ ngábɔ məbún, bə́ yə́mə́ kíŋ dzābán á kpím. 17Bə́ ngábɛn wóg mə̄bə́ndé móe, təgě fə tsǒg mə́sīmbá ó ngābɔ á zāŋ dzābán, bə́ mān yə̄m kíŋ dzābán á kpím, ńdɔ̄ bə́ ngáfudi á ńlō naa bádūgan étɔ̄á bəlɔ̌ dzábán Égîptɛn. Hədá o nə Zambá mvam ai bidzǔgá, ǹdzyéán ai m̀baalán mətǐŋ, atɔ́ŋ yā áliŋan, ńdɔ̄ wa ndzí kig bɔ́ dzoge, 18tɔ éyɔŋ bə́ ngákom etɔ̌ŋ nyag ekie, bɔ́ nâ: “Zambá woe yǎ á ngákuli wa Égîptɛn nyɔ́", bə́ ngakpə́lə wa mod ekpə́lə. 19Tɔ nálā á mod ngɔ́l woe, wa ndzí kig bɔ líg á ńkōd ńnam ándíé ńkúd yā a lə́dege bɔ́ zěn lá ndzí kig bɔ́ dzoge ai amǒs ngə́ ándíé ndóan ai alú nə́ lə́ fyɛ̄ bɔ́ é zēn bə́ yəan wulu. 20O ngávə́ bɔ m̀bəmbə ǹsísīm yā ā yə́gələ bɔ́, wa ndzí kig bɔ́ vaa mánā ânyu, o ngávə́ bɔ məndím ású ékódé dzábán. 21Ǎ táŋ mim̀bú mə̄wóm mə́nyi, o ngákálā bɔ́ á ńkōd ńnam bə́ təge dzə́man ai dzóm; biyé byábán byá ndzí kig wú, məkǒl mábán təge nén. 22O ngávə́ bɔ bidzóe ai məyɔŋ, o mǎn bɔ kǎb mə̄sí yā ngɔ́dɔ́; bə́ nɔŋɔ́ ńnǎm Sihôn, ǹnam ǹkúkumá yǎ Heshbôn, ai ényi Og, ǹkúkúmá Bashân.